b'\n_START_ARTICLE_\nAbercije Hieropolski\n_START_SECTION_\n\xc5\xbdivotopis\n_START_PARAGRAPH_\nPrema predaji bio je hieropolski biskup u Maloj Aziji kod Sinode. \xc5\xbdivio je za cara Marka Aurelija. Njegov je \xc5\xbeivot opisan u grobnom natpisu, \xc5\xa1to ga je sam Abercije dao uklesati prije svoje smrti._NEWLINE_Arheolog William Ramsay otkrio je 1883. godine dva odlomka izvornog nadgrobnog spomenika. Sultan Abdul Hamid pokloni papi Leonu XIII. ve\xc4\x87i komad natpisa, a Ramsay mu je ustupio manji komad, te se oba glavna odlomka nalaze sada u lateranskom muzeju. Ve\xc4\x87 1881. godine otkrio je Ramsay kod Sinode drugi grobni natpis nekoga kr\xc5\xa1\xc4\x87anina Aleksandra. Na tom se nadgrobnom spomeniku nalaze tri prva i tri posljednja stiha Abercijeva natpisa uz promjenu imena i uz datum 216. godine. Svakako je Abercijev spomenik stariji. To\xc4\x8dan prijevod ovoga gr\xc4\x8dkoga natpisa glasi:_NEWLINE_\xe2\x80\x9eKao gra\xc4\x91anin izabranoga grada podigao sam ovo za svog \xc5\xbeivota, da za vremena na\xc4\x91em po\xc4\x8divali\xc5\xa1te za tijelo. Moje je ime Abercije, u\xc4\x8denik sam svetoga Pastira, koji pase stada ovaca na brdima i u ravnicama, koji ima velike o\xc4\x8di. \xc5\xa1to prodiru sve. Ovaj me je uputio ... u pouzdano znanje. U Rim me je poslao, da promatram kraljevstvo i da vidim kraljicu u zlatnoj odje\xc4\x87i sa zlatnom obu\xc4\x87om. Tu sam tako\xc4\x91er vidio puk sa sjajnim pe\xc4\x8datom. I sirsku sam ravnicu vidio i sve gradove, pa i Nisibis, po\xc5\xa1to sam pre\xc5\xa1ao Eufrat. Svuda sam stekao istomi\xc5\xa1ljenike, jer sam imao Pavla za pratioca. Svuda me je vodila vjera, i svagdje mi je ponudila za jelo ribu iz vrela, golemu, \xc4\x8distu, koju je \xc4\x8dista Djevica obujmila. I tu je ribu davala prijateljima za sveudilj-nu gozbu uz izvrsno pomije\xc5\xa1ano vino s kruhom. Ja, Aber-cije, nalo\xc5\xbeio sam, da se ovo u mojoj nazo\xc4\x8dnosti napi\xc5\xa1e, kad sam ve\xc4\x87 72 godine pro\xc5\xbeivio. Tko ovo razumije, svaki vjerski drug neka se moli za Abercija._NEWLINE__NEWLINE_Ali neka nitko ne polo\xc5\xbei drugoga u moj grob. Ako se ipak drzne to u\xc4\x8diniti, neka rimskoj blagajni plati 2000 zlatnika i mom milom zavi\xc4\x8daju Hieropolu 1500 zlatnika.\xe2\x80\x9d_NEWLINE_Autenti\xc4\x8dnost ovog spomenika i kr\xc5\xa1\xc4\x87ansko-euharistijski sadr\xc5\xbeaj i zna\xc4\x8daj grobnog natpisa danas je ve\xc4\x87 gotovo svuda priznat.'